Loviis

Loviis ( [ˈloʋiːsɑ],  [luˈvǐːsɑ]) om Suomenman lidn da lidnankund valdkundan suvirandal. Mülüb Udenma-agjaha, sen kümnenz' lidnankund koumetoštkümnespäi eläjiden lugun mödhe.

 Istorii 
Eländpunktan aluz om pandud kuti Degerbü-lidnuz () Venäman röunanno lidnan statusanke vl 1745, Rosen- i Ungern-čuhundused oma kaičenus. Ročinman Adol'f Frederik-kunigaz tuli lidnha i udesnimiti sidä nügüdläižikš vl 1752 ičeze Luiza Ul'rika Prussalaine-kunigaznaižen-akan ezmäižen nimen mödhe (, valdoiči vll 1751−1771). Lidn sai torguindan laskendad verhidenke maidenke i šingotihe muga. Vl 1855 läz kaik vanh lidn paloi lophu. Vl 2010 mülütihe Pernai- (), Lil'jendal- i Ruotsinpühtää-municipalitetoid lidnankundha.

Loviis šingotase Valko-torguindmeriportal (mec, pudotadud i pakuidud jügud) ani suvhe lidnaspäi, raudte ühtenzoitab Laht-lidnanke. Turizman kompanijad, pened torguindkeskused i mehanižed laukad oma olmas lidnas. Loviis-atomelektrostancii (Fortum-koncernan pala) radab vižtoštkümnes kilometras suvipäivnouzmha lidnaspäi Hästholmen-sarel.

 Geografijan andmused 
Lidn sijadase agjan päivnouzmaižes čogas, Baltijan meren randpolel, Suomen lahten Loviisan lahten randal.

Matkad agjan Hel'sinki-keskushesai om 77 km päivlaskmha-suvipäivlaskmha orhal vai 87 km avtotedme. Lähembaižed lidnad (avtotedme) oma Kotk (Kümenlakso) 40 km päivnouzmha i Porvoo 37 km päivlaskmha.

Vn 2022 andmusiden mödhe lidnankundan ühthine pind om 1751,52 km², sidä kesken kuiv ma 819,81 km², vezi i sokaz tahond ottas 25,83 km², meri — 905,88 km².

 Tobmuz 
Loviisan municipaline suim kogoneb 35 ezitajaspäi.

Edeližed lidnan pämehed oma Jan Didrik Oker-Blom (tal'vku 2017 — tal'vku 2023), Olavi Kaleva (radoi vll 2001−2017).

 Eläjad 
Vl 1980 nügüdläižen lidnan territorijan eläjiden lugu oli 17 587 ristitud (se oli kaikiš suremb ristitišt), vl 2000 — 15 833 ristitud, vl 2010 — 15 595 ristitud, vl 2020 — 14 745 ristitud. Ristituiden pol' eläb lidnankundan keskuses.

Kodikelen mödhe (2016): suomen kel' — 54,9 %, ročin kel' — 41,3 %, toižed keled — 3,8 %.

 Galerei 

 Homaičendad 

 Irdkosketused 
 Lidnan ohjastusen sait (loviisa.fi).  

Kategorii:Suomenman lidnad
Kategorii:Eländpunktad kirjamišton mödhe
Kategorii:Udenma